ก.ล.ต.ผ่อนเกณฑ์ขายหุ้นกู้ “คราวด์ฟันดิง” หนุน SME เข้าถึงแหล่งเงินทุน มีผล 16 มี.ค.63
ก.ล.ต.ผ่อนเกณฑ์ขายหุ้นกู้ “คราวด์ฟันดิง” หนุน SME เข้าถึงแหล่งเงินทุน มีผล 16 มี.ค.63
16 มี.ค. 2563

นางสาวจอมขวัญ คงสกุล ผู้ช่วยเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. พร้อมสนับสนุนนโยบายของรัฐบาลในการส่งเสริมให้ SME และวิสาหกิจเริ่มต้น (startup) สามารถเข้าถึงแหล่งเงินทุนเพื่อนำไปพัฒนาธุรกิจให้เจริญเติบโตยิ่งขึ้นผ่านช่องทางต่าง ๆ ในตลาดทุน โดยการเสนอขายหลักทรัพย์ผ่านระบบคราวด์ฟันดิง (crowdfunding) ถือเป็นอีกทางเลือกหนึ่งที่ช่วยให้กิจการดังกล่าวสามารถระดมทุนได้
โดยปัจจุบันมีผู้ได้รับความเห็นชอบเป็นผู้ให้บริการระบบคราวด์ฟันดิง (funding portal) แล้วจำนวน 3 ราย และมีผู้แสดงความสนใจขอรับความเห็นชอบอีกหลายราย
นอกจากนี้ ยังกำหนดให้ funding portal ต้องมีระบบงานด้านเทคโนโลยีสารสนเทศ (IT) ที่มีประสิทธิภาพ เช่น การดูแลรักษาความปลอดภัยและความถูกต้องเชื่อถือได้ของระบบงานและข้อมูล โดยคำนึงถึงความเสี่ยงด้าน IT และความเสี่ยงด้านภัยคุกคามทางไซเบอร์ โดยให้เป็นไปตามหลักเกณฑ์และแนวปฏิบัติเกี่ยวกับการจัดให้มีระบบเทคโนโลยีสารสนเทศของ ก.ล.ต  เพื่อสร้างมาตรฐานและแนวทางในการประกอบธุรกิจให้มีความชัดเจนยิ่งขึ้น โดยมีผลวันที่ 16 มีนาคม พ.ศ. 2563
อย่างไรก็ตามที่ผ่านมา ปัญหาและอุปสรรคหนึ่งที่ทำให้การระดมทุนผ่านคราวด์ฟันดิงไม่สำเร็จเกิดจากจำนวนเงินลงทุนที่จองซื้อหลักทรัพย์ไม่ครบตามเป้าหมายการระดมทุนที่กิจการตั้งไว้ ทำให้กิจการไม่ได้รับเงินทุนตามหลักการ All-or-Nothing คณะกรรมการกำกับตลาดทุนจึงมีมติเห็นชอบให้ปรับปรุงหลักเกณฑ์การออกเสนอขายหุ้นกู้แบบคราวด์ฟันดิง
โดยไม่นำหลัก All-or-Nothing มาใช้ หากสามารถระดมทุนได้ 80% ของจำนวนเงินที่เสนอขาย เพื่อขจัดอุปสรรคและเป็นไปในแนวทางเดียวกับการกำกับดูแลในต่างประเทศ เช่น ประเทศมาเลเซีย สหราชอาณาจักร สหรัฐอเมริกา โดย funding portal ต้องเปิดเผยและแจ้งเงื่อนไขดังกล่าวให้ผู้ลงทุนรับทราบก่อนการจองซื้อ